Bibimbap

Bibimbap (비빔밥, , kadangkala dirumikan menjadi bi bim bap atau bi bim bop) ialah salah satu hidangan istimewa Korea. Perkataannya secara harfiah bermaksud "nasi campur". Bibimbap disajikan dalam mangkuk berisi nasi panas yang ditutupi dengan namul (sayur tumis berperisa) dan gochujang (pes cili), kicap, atau doenjang, pes kacang soya masin. Telur mentah atau goreng dan hirisan daging (lazimnya daging lembu) adalah kebiasaan lauknya. Makanan tersebut kemudiannya digaul panas-panas sebelum dimakan.

Di Korea Selatan, Jeonju, Jinju dan Tongyeong amat terkenal dengan bibimbap versi mereka sendiri. Pada 2011, ia berada pada kedudukan ke-40 dalam 50 makanan paling lazat di dunia melalui undian pembaca yang dikumpulkan oleh CNN Travel.

 Sejarah 
Nama bibimbap diguna pada awal kurun ke-20. Dari Zaman Joseon (1392–abad ke-16) hingga ke abad ke-20, bibimbap dipanggil goldongban, yang bermaksud hidangan nasi yang disaji bersama campuran makanan lain. Hidangan ini secara tradisinya dimakan pada malam tahun baru kamari memandangkan orang ketika itu merasakan mereka perlu menghabiskan saki baki lauk atau hidangan sampingan sebelum tahun baru atau perlu membuangnya. Penyelesaian ini iaitu memasukkan sekali saki baki ke dalam nasi dan digaul bersama mengelakkan dari sebarang pembuangan dan pembaziran. Bibimbap juga dianggap hanya dimakan oleh petani semasa musim bertani kerana ia adalah kaedah yang paling mudah untuk disediakan bagi sejumlah orang. Bibimbap, turut dikenali sebagai goldongban ketika itu, yang disajikan kepada raja sebagai santapan tengah hari atau santapan antara hidangan ringan.

Bibimbap mula disebut dalam Siuijeonseo, buku masakan pada lewat abad ke-19. Buku tersebut memberinya nama bubuimbap (부븸밥). Sesetengah ahli sarjana menegaskan yang bibimbap berasal dari amalan tradisi mencampurkan semua makanan yang dijadikan persembahan pada upacara jesa di dalam mangkuk sebelum ambil bahagian.

Sejak lewat abad ke-20, bibimbap mula tersebar di negara lain, disebabkan mudahnya penyediaan santapan ini. Ia juga disajikan dalam beberapa penerbangan yang menghubungkan Korea Selatan.

 Penyediaan 
Sayuran yang lazim digunakan dalam bibimbap termasuk hirisan timun, zukini, mu (lobak), cendawan, doraji (akar bunga belon), gim, bayam, tauge soya dan gosari (pucuk paku rotan). Dubu (tauhu), sama ada ditumis atau kosong, atau daun salad juga boleh ditambah, selain daging ayam atau makanan laut sebagai ganti kepada daging lembu. Untuk menambahkan citra hidangan, sayuran disusun agar warna bersesuaian satu sama lain.

 Kepelbagaian 
Variasi hidangan ini, dolsot bibimbap (돌솥 비빔밥, dolsot bermaksud "periuk batu"), disajikan dalam mangkuk batu yang sangat panas sehingga telur mentah akan masak apabila terkena dinding mangkuk. Mangkuk itu amat panas sehingga apa sahaja yang menyentuhnya akan berdesir untuk beberapa minit. Sebelum nasi diletakkan di dalam mangkuk, bahagian bawahnya disadur dengan minyak bijan, menjadikan lapisan nasi yang menyentuh mangkuk menjadi perang dan rangup.

Bandar Jeonju, ibu kota Jeolla Utara, wilayah di Korea Selatan, terkenal di serata negara itu dengan versi bibimbapnya tersendiri, yang dikatakan bersandarkan kepada sajian diraja ketika Zaman Dinasti Joseon.

Versi bibimbap lain yang dipanggil hoedeopbap, menggunakan makanan laut mentah seperti ikan tilapia, salmon, aya atau kadangkala kurita, tetapi setiap mangkuk nasi hanya mengandungi sejenis pilihan makanan laut sahaja. Istilah hoe pada nama hidangannya bermaksud ikan mentah. Hidangan ini popular di persisiran pantai Korea yang terdapat banyak ikan. Di samping itu, terdapat pelbagai jenis lagi bibimbap, seperti bibimbap tauge, bibimbap herba liar, dan bibimbap kakap mangkuk besar.

 Perlambangan 
Bahan yang digunakan dalam bibimbap kaya dengan perlambangan. Hitam atau warna gelap mewakili Utara dan buah pinggang - sebagai contoh, cendawan shiitake, pucuk paku atau rumpai laut. Merah atau jingga mewakili Selatan dan jantung, dengan cili, lobak merah dan buah jujube. Hijau mewakili Timur dan hati, dengan timun dan bayam. Putih pula Barat atau peparu, dengan makanan seperti tauge, lobak putih dan nasi. Dan akhir sekali kuning mewakili tengah, atau perut. Makanan ini termasuklah labu, kentang atau telur.

 Globalisasi 
Banyak usaha dilakukan untuk menyebarkan makanan tradisional Korea ke serata dunia, termasuklah bibimbap. Industri bibimbap mengambil kesempatan dua ciri yang ingin dikembangkan iaitu: kepiawaian dan keperibadian. Bibimbap boleh diperbuat daripada bahan yang dipiawaikan, seperti sayuran dan gochujang (pes cili merah) dan ia boleh diubah mengikut citarasa seseorang dengan menokok atau menepikan bahan bergantung kepada keperibadian masing-masing. Terdapat kebarangkalian tinggi yang bibimbap dapat mengatasi makanan segera lain seperti burger dan piza. Bibimbap mula mendapat perhatian daripada pelbagai negara memandangkan ia mempunyai ciri yang agak berbeza dari negara lain dalam aspek pelbagai gabungan bahan dimasukkan ke dalam satu hidangan. Organisasi swasta yang diberi julukan 'pasukan pengembara bibimbap' telah melakukan usaha yang hebat dalam mengglobalisasikan bukan sahaja bibimbap tetapi makanan Korea yang lain. CJ CheilJedang pula berterusan menaja pasukan ini dan mereka akan menyediakan sampel makanan percuma terutama pada acara yang dinamakan Hari Makanan Korea di pelbagai tempat, sebagai contoh di Wharton School of the University of Pennsylvania dan Universiti Oxford. Dilaporkan bahawa keputusan daripada pembelian makanan contoh tersebut amatlah berjaya untuk menarik minat ramai orang dengan mengetengahkan rasa seimbang hidangan tersebut yang menjadi ciri positif bagi bibimbap. Syarikat CJ juga membina restoran di seluruh dunia dengan nama Bibigo yang menyebarkan rasa bibimbap. Mereka menyediakan bibimbap mengikut citarasa tempatan. Setakat ini, restoran tersebut telah dibuka di China, Indonesia, Jepun, Singapura dan di United Kingdom.

 Manfaat untuk kesihatan 
Semua komponen dalam bibimbap amat berfaedah untuk kesihatan dan boleh membantu dalam diet seseorang memandangkan bibimbap boleh diubah, menggantikan bahan lalu menjadikan hidangan tersebut lebih sihat dan mengurangkan kandungan kalorinya. Sebagai contoh, seseorang boleh menggantikan nasi putih dengan nasi perang yang bukan sahaja lebih rendah nilai kalorinya tetapi lebih sihat. Daging juga boleh dikeluarkan untuk mengurangkan kalori. Pemakan tidak perlu risau akan kekurangan pengambilan protein kerana bahan lain turut mengandungi protein. Sesetengah bahan dalam bibimbap juga mempunyai manfaat kesihatan. Kacang soya mengandungi protein seperti daging dan menjadi sumber yang bagus untuk vitamin C dan serat. Bayam mengandungi antioksidan dan magnesium, dan gosari (pucuk paku) pula kaya dengan Vitamin A dan C dan asid lemak Omega 3. Banyak lagi bahan lain yang mempunyai khasiat yang tersendiri. Gochujang yang sering dicampur dalam bibimbap juga berkhasiat dengan bahan aslinya.

 Lihat juga 

 Bulgogi
 Dano
 Gochujang
 Heotjesabap
 Masakan Korea
 Kimci
 Nurungji

 Rujukan 

 Pautan luar 

 Bibimbap – Official Seoul City Tourism
 Bibimbap – Official Korea Tourism Organization
 How to cook Bibimbap Youtube
 http://folkency.nfm.go.kr/sesi/dicParser.jsp?DIC_ID=2233&xslUrl=dicPrint_Pop.jsp&printYN=Y (Korean)

Kategori:Nasi
Kategori:Masakan Korea